PATVIRTINTA

Šalčininkų Jano Sniadeckio

gimnazijos direktoriaus

2025 m. sausio 17 d.

įsakymu Nr. V-24

**ŠALČININKŲ JANO SNIADECKIO GIMNAZIJOS MOKINIŲ INDIVIDUALIOS PAŽANGOS STEBĖJIMO IR FIKSAVIMO TVARKOS APRAŠAS**

**I. BENDROSIOS NUOSTATOS**

1. Mokinių individualios pažangos stebėjimo ir fiksavimo tvarkos aprašas (toliau vadinama – Aprašas) parengtas vadovaujantis Pradinio pagrindinio ir vidurinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2022 m. rugpjūčio 24 d. Nr. V-1269, Mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašu, patvirtintu 2023 m. rugpjūčio 31 d. įsakymu Nr. V-1125, Nuosekliojo mokymosi pagal bendrojo ugdymo programas tvarkos aprašu, patvirtintu (Lietuvos Respublikos švietimo ir mokslo ministro 2005 m. balandžio 5 d. Nr. ISAK-556, suvestine redakcija 2024-10-11), Pradinio, pagrindinio ir vidurinio ugdymo programų aprašu (toliau – Ugdymo programų aprašas), patvirtintu Lietuvos Respublikos švietimo ir mokslo ministro 2023 m. balandžio 20 d. įsakymu Nr. V-570, Gerosios mokyklos koncepcija patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308.

2. Aprašo paskirtis – nustatyti mokinių individualios pažangos pasiekimų ir pastangų stebėjimo, fiksavimo ir pagalbos mokiniui teikimo tvarką gimnazijoje.

3. Tikslai:

3.1. padėti mokiniui pažinti save, stebėti, apmąstyti ir valdyti savo mokymąsi, suprasti savo stipriąsias ir silpnąsias puses, kelti mokymosi tikslus;

3.2 padėti mokiniui pastebėti ir šalinti mokymosi spragas, ieškoti reikiamos pagalbos.

**II. MOKINIŲ INDIVIDUALIOS PAŽANGOS STEBĖJIMO IR FIKSAVIMO TVARKA**

4. 1–4 klasės mokiniai savo pažangą stebi individualios pažangos knygelėse, 5-GIV klasių mokiniai - elektroninėje mokinių pažangos stebėjimo platformoje mokiniupazanga.lt (toliau - platforma mokiniupazanga.lt).

5. **Klasės vadovas:**

5.1. kartą per mėnesį pildo 1–4 klasės mokinių individualios pažangos knygelę;

5.2. rugsėjo pirmomis dienomis, pasibaigus pirmam pusmečiui, organizuoja klasės valandėles, kurių metu 5-GIV klasių mokiniai platformoje mokiniupazanga.lt išsikelia mokėjimo mokytis uždavinius, atsakydami į pateiktus klausimus: 1. Kurių dalykų mokymosi rezultatus pagerinsiu? 2. Ką darysiu, kad labiau įsitraukčiau į pamokas ir aktyviau jose dalyvaučiau? 3. Kaip tinkamai ruošiuosi pamokoms? 4. Kaip įveiksiu mokymosi sunkumus?;

5.3. kartu su 5-GIV kl. mokiniais kiekvieno mėnesio paskutinę savaitę, kiekvieno pusmečio pabaigoje aptaria mokinių pasiekimus, apibendrina padarytą pažangą;

5.4. su 5-GIV kl. mokiniais I ir II pusmečio pabaigoje elektroninio dienyno sistemoje TaMo (toliau - el. dienynas TaMo) skiltyje ,,Įsivertinimas” atlieka komunikavimo, kultūrinės, kūrybiškumo, pažinimo, pilietiškumo, skaitmeninės ir socialinės, emocinės ir sveikos gyvensenos kompetencijų įsivertinimą, kartu su klasės vadovu aptaria kompetencijų ugdymo tobulintinas sritis;

5.5. pirmosiomis rugsėjo dienomis supažindina auklėtinius su Šalčininkų Jano Sniadeckio gimnazijos mokinių individualios pažangos stebėjimo ir fiksavimo tvarkos aprašu;

5.6. nuolat stebi auklėtinių mokymosi rezultatus, lankomumą, pagyrimus/pastabas ar kitus elgesį fiksuojančius dokumentus;

5.7. kiekvieno mėnesio paskutinę savaitę platformoje mokiniupazanga.lt įkelia mokinių einamojo mėnesio pažymių vidurkių ataskaitą;

5.8. organizuoja trišalius pokalbius su auklėtiniais bei jų tėvais, esant poreikiui su mokytoju dalykininku, kurių metu aptariamos mokinių mokymosi sėkmės ir nesėkmės, savijauta, elgesys, formuluojami lūkesčiai ateinančiam mokymosi laikotarpiui. Individualūs pokalbiai organizuojami du kartus per mokslo metus.

6**. Dalyko mokytojas:**

6.1. pirmųjų kiekvieno dalyko pamokų metu kartu su mokiniais aptaria ir suderina lūkesčius, kuriuos fiksuoja priimtinu būdu, kurių bus siekiama per I pusmetį. Taip pat numatomi konkretūs žingsniai, padėsiantys pasiekti šių tikslų;

6.2. pasibaigus I pusmečiui, organizuoja savo dalyko įsivertinimo pamokas. Jų metu mokiniai išsikelia naujus lūkesčius II pusmečiui. Jei I pusmetyje uždaviniai nebuvo įgyvendinti, sutariama dėl papildomų veiksmų, kurie padės pasiekti norimų rezultatų II pusmetyje;

6.3. metodinėse grupėse du kartus per metus analizuojami mokomųjų dalykų mokymosi rezultatai ir pasiekimų pokyčių duomenys.

7**. Mokinių tėvai** per el. dienyną TaMo, platformą mokiniupazanga.lt gauna aiškią ir savalaikę informaciją apie savo vaiko mokymąsi, pažangą bei pasiekimus ir kartu su mokytoju ir vaiku dalyvauja siekiant pažangos ugdymo(si) procese.

8. **Gimnazijos administracija:**

8.1. kartą per mėnesį analizuoja ir lygina mokinių akademinius rezultatus pagal mokomuosius dalykus;

8.2. du kartus per metus organizuoja mokinių pažangos ir pasiekimų aptarimą, ieško būdų mokymosi proceso efektyvinimui;

8.3. vykdo individualios mokinio pažangos stebėjimo ir fiksavimo stebėseną.

**III. MOKYMOSI PAGALBOS TEIKIMAS**

9. Mokymosi pagalba gimnazijoje teikiama kiekvienam mokiniui, kuriam ji reikalinga. Pagalba teikiama mokiniui:

9.1. dėl ligos praleidusiam dalį pamokų;

9.2. gavusiam du iš eilės nepatenkinamus kurio nors dalyko įvertinimus;

9.3. jei pasiekimų lygis (vieno ar kelių dalykų) žemesnis nei numatyta Pradinio, pagrindinio ir vidurinio ugdymo bendrosiose programose ir mokinys nedaro pažangos;

9.4. jei nacionalinio mokinių pasiekimų patikrinimo metu nepasiekiamas patenkinamas lygmuo;

9.5. jei jo pasiekimai yra aukščiausio lygmens ir (ar) jei jis siekia domėtis pasirinkta mokymosi sritimi;

9.6. kai mokinys susiduria su mokymosi sunkumais dėl ekonominių, socialinių, kultūrinių priežasčių, specialiųjų ugdymosi poreikių, elgesio ir emocijų sutrikimų;

9.7. kai mokinys grįžta iš užsienio.

10. Gimnazija ugdymo procese laiku užtikrina sisteminę mokymosi pagalbą, kuri apima: žemų pasiekimų prevenciją, intervenciją sprendžiant iškilusias problemas:

10.1. pirmiausia pamokoje kaip grįžtamasis ryšys, pagal jį koreguojamas mokinio mokymasis, pritaikant tinkamas mokymo (si) užduotis, metodikas ir kt.;

10.2. skiriant konsultacijas pagal patvirtintą konsultacijų tvarkaraštį, kurių trukmę nustato dalyką mokantis mokytojas pagal mokymosi pagalbos poreikį;

10.3. jei konsultacijos nebuvo efektyvios, dalyko mokytojas kartu su klasės vadovu, mokiniu ir tėvais (globėjais) pildo Mokinio, turinčio mokymosi sunkumų, individualios pagalbos plano formą.

11. Klasės vadovas informuoja tėvus apie problemą ir numatomą pagalbą.

12. Jeigu po nustatyto laikotarpio mokinys nepadaro pažangos, kreipiamasi į VGK.

13. VGK nutarimu paskiriamas asmuo, atsakingas už mokymosi pasiekimų stebėsenos koordinavimą ir mokymosi pagalbos teikimo organizavimą.

**III. INFORMAVIMAS APIE MOKINIŲ INDIVIDUALIOS PAŽANGOS STEBĖJIMO IR FIKSAVIMO PAŽANGĄ**

14. Klasės vadovai, dalykų mokytojai informuoja tėvus apie mokinių pasiekimus ir individualią pažangą: el. dienyne TaMo, platformoje mokiniupazanga.lt, individualių susitikimų su tėvais metu, telefonu ir raštiškai.

15. Tėvai, iš anksto susitarę su dalyko mokytoju, gali aptarti mokinio lankomumą, pasiekimus ir pastangas.

16. Klasės vadovai ir dalykų mokytojai kartą per savaitę, naudodamiesi Google diske bendrinama forma, informuoja gimnazijos administraciją, pagalbos mokiniui specialistus apie mokinius, turinčius mokymosi sunkumų.

**IV. BAIGIAMOSIOS NUOSTATOS**

17. Mokinių pažangos stebėjimas ir fiksavimas yra viena iš gimnazijos mokinių skatinimo ir mokymo mokytis priemonių. Mokinys mokosi įžvelgti savo veiklos stiprybes, tobulintas sritis ir mokymosi spragas. Tai padeda jam ugdyti savarankiško darbo įgūdžius, įpareigoja mokinį prisiimti atsakomybę už savo mokymąsi.

18. Mokinio pažanga laikoma padaryta, jei įvertinimas lieka tas pats ar yra aukštesnis.

\_\_\_\_\_\_\_\_\_\_\_\_\_\_\_\_